 مختلف سوشل ميڊيا پليٽ فارمز انٽرنيٽ واهپيدارن کي وڌ کان وڌ سهولتون فراهم ڪرڻ لاءِ فيچرن ۾ تبديليون آڻيندا رهيا آهن. ڪجهه ڏينهن اڳ واٽس ايپ سڄي دنيا ۾ پکڙيل ڪورونا وائرس جي حوالي سان سوشل ميڊيا تي گردش ڪندڙ ڪوڙين ۽ گمراهه ڪندڙ خبرن جي روڪ ٿام لاءِ فارورڊ ميسيج جو طريقو سخت ڪيو هو. ۽ هاڻ واٽس ايپ انتظاميا پنهنجي واهپيدارن لاءِ گروپ ڪالنگ جي طريقي کي وڌيڪ سولو بڻائي ڇڏيو آهي. پهريان گروپ چيٽ ۾ ڪال ڪرڻ لاءِ واٽس ايپ واهپيدارن کي گروپ جي ماڻهن کي ڌار ڌار ڪلڪ ذريعي آڊيو يا وڊيو ڪال ۾ شامل ڪرڻو پوندو هو. پر هاڻ واٽس ايپ انتظاميا چئن ڄڻن يا ان کان گھٽ گروپ لاءِ آڊيو ۽ وڊيو ڪالنگ جي طريقيڪار کي انتهائي سولو ڪري ڇڏيو آهي يعني هاڻ چئن يا ان کان گھٽ ماڻهن جي گروپ جا ماڻهو سڌي ريت وڊيو ڪال جي بٽڻ تي ڪلڪ ڪري گروپ ڪالنگ جي فيچر مان فائدو وٺي سگھن ٿا.